Vnsen vrundliken grut vnd wat wy gudes vormogen touoren. Ersame leuen vrunde. Den breff van den heren radessendeboden der gemenen stede van der Dudschen hense und van juw den steden desses landes in de hense behorende vnd vns negest gesand hebben wy gutliken empfangen vnd wol vornomen, inneholdende dat de stede desses landes warschuwinge alvmme doen sulden, dat nemand by der ere mit sinen guderen de Nw, Wyborch, Abow vnd andere jegennen ensuchten, dar de Russen van getrostet muchten werden etc. Also, leuen vrunde, hebben wy van stad an den anderen steden desses landes copien dessuluen breues gesand vnd se vmme er gutdunken gebeden vns wedder to uorschriuen, vnd hebben juwen breff opembar vor unsen borgeren vnd deme gemenen kopmanne laten lezen vnd eynen itzliken laten warnen, dat he sik daruor ware, dat he neen gut vpp de Russen vore. Vnd wat uns vordan de stede desses landes vor eyn entwort vnd er gutdunken wedder vorschryuen werden, dat wille wy iuw vordan wedder mit den ersten vorkundigen. Sijt Gode befolen. Gescreuen to Dantzik vnder vnsem secrete am mandage na des hilgen cruces dage im xxv iare. Radmanne Dantzik. Adress: Den ersamen, wolwisen mannen, heren borgermeistere vnd radmannen der stad Lubek, vnsen bezunderen ffrunden.